BG Официален вестник на Европейския съюз C 185/7

Публикация на заявление за регистрация съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2016/C 185/05)

Настоящата публикация предоставя право на възражение срещу заявлението за регистрация в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

„PIZZOCCHERI DELLA VALTELLINA“

ЕС №: IT-PGI-0005-01349 – 24.6.2015

ЗНП ( ) ЗГУ ( X )

1. Наименование/Наименования

„Pizzoccheri della Valtellina“

2. Държава членка или трета държава

Италия

3. Описание на селскостопанския продукт или храната

3.1. Вид продукт

Клас 2.5. Макаронени изделия

3.2. Описание на продукта, за който се отнася наименованието в точка 1

„Pizzoccheri della Valtellina“ е макаронено изделие, получено от тесто, състоящо се от най-малко 20 % брашно от елда, смесено с други брашна.

С „Pizzoccheri della Valtellina“ се обозначават и се предлагат на пазара както сухи, така и пресни макаронени изделия. Различните видове формати са: „tagliatello steso“, т.е. тънки плоски ленти с различна дължина и ширина, оформени в разгъната форма, „tagliatello avvolto“, т.е. тънки плоски ленти с различна дължина и ширина, които се предлагат на пазара в навита форма, или „gnocchetto“ с характерната за тях вдлъбнатина.

По-долу са дадени размерите на „Pizzoccheri della Valtellina“, предлагани на пазара в сухо или прясно състояние:

Формати в сухо състояние Дължина (mm) Ширина (mm) Дебелина (mm) Tagliatello steso 30—60 7—8 1,1 —1,7 Gnocchetto 16—22 7—11 1,5 —2 Tagliatello avvolto (наричанTagliatella) — 3—11 1—2,5 Формати в прясно състояние Дължина (mm) Ширина (mm) Дебелина (mm) Tagliatello — 5—11 1,3 —5,5

Химико-физични характеристики

След оформянето пресните „Pizzoccheri della Valtellina“ имат полутвърда консистенция, а след изсушаване са сухи и твърди.

Съдържанието на вода трябва да е не по-малко от 24 % на база сухо вещество при пресния продукт и не по-голямо от 12,5 % на база сухо вещество при изсушения продукт.

Органолептични характеристики

„Pizzoccheri della Valtellina“ имат по-светъл или по-тъмен кестенявокафяв цвят, на повърхността с петна, оцветени в лешниково-сив цвят, типичен за елдата.

След сваряването им в подсолена вода „Pizzoccheri della Valtellina“ придобиват деликатен, типичен за продуктите от елда и други брашна вкус.

3.3. Фуражи (само за продукти от животински произход) и суровини (само за преработени продукти)

Съставките, влизащи в състава на продаваните в сухо състояние „Pizzoccheri della Valtellina“, са следните:

— смес, съдържаща до 80 % едрозърнест грис от твърда пшеница — самостоятелно или заедно с дребнозърнест грис от твърда пшеница, и най-малко 20 % брашно от елда,

— вода.

Продаваният в прясно състояние продукт се състои от:

— смес, съдържаща до 80 % брашно от мека пшеница — самостоятелно или заедно с едрозърнест грис от твърда пшеница, и най-малко 20 % брашно от елда,

— вода.

3.4. Специфични етапи на производството, които трябва да бъдат осъществени в определения географски район

Всички етапи от производството на „Pizzoccheri della Valtellina“ трябва да се извършват в района на производство, посочен в точка 4.

3.5. Специфични правила за рязане, настъргване, опаковане и др. на продукта, за който се отнася регистрираното наименование

Пресният продукт може да се продава в насипно състояние (неопакован) на мястото на производство и/или в търговията на дребно, при условие че за потребителя е видима информацията, посочена в следващата точка 3.6. Пресният продукт може да се опакова в подложки и торбички, и в двата случая в защитна атмосфера.

Сухият продукт се опакова в картонени кутии или в пликове, като при необходимост може да се съхранява в силози преди опаковането.

3.6. Специфични правила за етикетиране на продукта, за който се отнася регистрираното наименование

Освен данните, предвидени в законодателството относно етикетирането на хранителни продукти, опаковките на „Pizzoccheri della Valtellina“ трябва да съдържат следните обозначения, изписани ясно и четливо с печатни букви:

— наименованието „Pizzoccheri della Valtellina“,

— акронимът ЗГУ или разгърнатата форма „защитено географско указание“,

— символът на Съюза.

Върху опаковката на „Pizzoccheri della Valtellina“ може евентуално да се посочи форматът, даден в таблицата от точка 3.2 (за сухия продукт — „tagliatello steso“, „gnocchetto“, „tagliatella“; за пресния продукт — „tagliatello“).

В обозначението на продукта е забранено да се добавят каквито и да било допълнителни качествени определения към името „Pizzoccheri della Valtellina“, които биха могли да въведат в заблуждение потребителя.

Шрифтът за изписване на наименованието „Pizzoccheri della Valtellina“, което трябва да фигурира върху опаковките, е ITC Galliard с височина 8—35 mm.

4. Кратко определение на географския район

Географският район на производство на „Pizzoccheri della Valtellina“ е районът, определен от административните граници на провинция Сондрио (Ломбардия, Италия).

5. Връзка с географския район

Заявлението за признаване на ЗГУ „Pizzoccheri della Valtellina“ е обосновано от репутацията и известността на продукта.

В речника на италианския език (Zingarelli, издание 1970 г.) думата „Pizzocchero“ е определена така: „Селски тип юфка, произвеждана на базата на брашно от елда, специалитет на област Valtellina“.

„Pizzoccheri della Valtellina“ са плод на традиция, произхождаща от отдавнашното разпространение и широкото използване на елдата, която, като много отглеждана и употребявана на територията на провинция Сондрио, е основна съставка на местната кухня.

Първият писмен документ, свидетелстващ за присъствието на елдата във Valtellina, е съставен през 1616 г. от управителя на Valle dell’Adda в швейцарския кантон Grigioni; в този документ управителят пише: „Елдата е отглеждана предимно по ретийския склон на Алпите, по-специално в района на Teglio, който се характеризира с по-мек климат благодарение на по-голямото ослънчаване“.

Производството на елда се развива до 1800 г., като обхваща също така необлагодетелстваните и непродуктивни зони; това развитие става възможно благодарение на бързото узряване на семената на растението, които могат да се приспособяват идеално към територии от алпийски тип. След присъединяването на Valtellina към Ломбардия-Венеция положението на пазара се променя в полза на други култури. В провинция Сондрио съществуват и до днес някои култури върху обща площ от около 20 ha, отглеждани за семейна употреба или с цел директна продажба на потребителите.

„Pizzoccheri della Valtellina“ са се разпространили във връзка с отглеждането на елда във въпросната долина; оттам идва тясната връзка на „Pizzoccheri della Valtellina“ с територията на провинция Сондрио. Първите писмени свидетелства, доказващи производството на „Pizzoccheri della Valtellina“ в провинция Сондрио, се съдържат в завещания, където в инвентарните описи се споменават следните изделия: „…una scarella per li Pizzoccheri e il rodelino per li ravioli“ (документ от 1750 г.) и „…le resene per li Pizzoccheri“ (от 1775 г.); следователно може да се предполага, че производството и консумацията на „Pizzoccheri della Valtellina“ датират отпреди първата половина на XVIII в. През следващите векове броят на документите се увеличава и се откроява връзката на „Pizzoccheri della Valtellina“ с територията на провинцията.

В своята публикация „Storia e Tradizioni nella Cucina Lariana“ (изд. Xenia, 1987 г.) Emilio Montorfano посочва Valtellina, и по-специално община Teglio, като универсална родина на тези макаронени изделия, които се отличават със съдържанието на елда. Наименованието „Pizzoccheri della Valtellina“ се споменава и в предговора от Ettore A. Albertoni, Съветник за култура, идентичност и автономия на регион Ломбардия, към книгата на писателката Ada Ferrari, озаглавена „Milano e la Rai un incontro mancato?“, с подзаглавие „Luci e ombre di una capitale di transazione (1945-1977)“ (изд. Franco Angeli, 2002 г.), където в рамките на размишление върху познанието, изследването, насърчаването и оползотворяването на местните регионални реалности „Pizzoccheri della Valtellina“ се споменават като пример за типичен продукт — отражение на територията.

Историческите текстове и литературните източници, свързани с Valtellina, показват как производството на „Pizzoccheri della Valtellina“ е било пряко свързано с местните исторически събития и с традициите и кухнята на географския район, от който произхожда продуктът.

Производството на „Pizzoccheri della Valtellina“ се счита от жителите на Valtellina за традиционна дейност, свързана със собствената им история и култура; достатъчно е да се спомене, че след като се свари, този специфичен вид макаронено изделие традиционно се гарнира с многобройни съставки, произхождащи от селскостопанските култури и продукция, характерни за Valtellina (масло, сирене, зеленчуци като савойско зеле, картофи и др.).

В информацията, съдържаща се в пътеводителите и публикациите, „Pizzoccheri della Valtellina“ се споменават като типична юфка (tagliatelle) на базата на елда (Guida della Valtellina, изд. Sezione valtellinese del Club Alpino Italiano (Пътеводител на Valtellina, изд. Секция „Valtellina“ на Италианския алпийски клуб), 1873 г.; Cucina di valle e di montagna, Cucina di valle e di montagna, в Mondo popolare in Lombardia Sondrio e il suo territorio („Кухнята на долините и планините“ в „Популярен свят в Сондрио, Ломбардия, и неговата територия“), Милано, 1995 г.).

„Pizzoccheri della Valtellina“ спадат към категорията на макаронените изделия от провинция Сондрио, включени в списъка на традиционните продукти на хранително-вкусовата промишленост на регион Ломбардия (Официален вестник на регион Ломбардия от 21.4.2000 г. – извънредно приложение № 5 към бр. 16).

„Pizzoccheri della Valtellina“ присъстват като сухи макаронени изделия по рафтовете за макаронени изделия в много търговски вериги за хранителни продукти в Италия.

„Pizzoccheri della Valtellina“ са типични за територията на провинция Сондрио и им придават не само икономическа, но и културна стойност, до такава степен, че продуктът се е превърнал в истинска популярна забележителност, свързана с традициите и чествана по време на многобройни празници, най-известният от които е „Pizzocchero d’Oro“ в Teglio.

Освен това в рамките на 99ия панаир на сиренето Bitto, проведен от 12 до 15 октомври 2006 г., заедно с типичните продукти на хранително-вкусовия сектор на Valtellina, като вина, сирена, ябълки и bresaola, участваха също и „Pizzoccheri della Valtellina“.

„Pizzoccheri della Valtellina“ присъстват винаги и във всякакъв контекст, когато различните институции, местните органи и туристическите и производствените субекти представят и популяризират образа на Valtellina.

Препратка към публикуваната спецификация на продукта

(член 6, параграф 1, втора алинея от настоящия регламент)

Настоящата администрация е започнала националната процедура за възражение, като е публикувала предложението за признаване на ЗГУ „Pizzoccheri della Valtellina“ в Държавен вестник на Италианската република, бр. 50 от 29.2.2012 г.

Консолидираният текст на продуктовата спецификация е на разположение на следния уебсайт: http://www.politicheagricole.it/flex/cm/pages/ServeBLOB.php/L/IT/IDPagina/3335

или

направо от началната страница на уебсайта на Министерството на политиката в областта на земеделието, храните и горското стопанство (www.politicheagricole.it), като се избере рубриката „Prodotti DOP IGP“ (горе вдясно на екрана), след това — „Prodotti DOP IGP STG“ (отстрани вляво на екрана), и накрая — „Disciplinari di Produzione all’esame dell’UE“.

(1) ОВ L 343, 14.12.2012 г., стр. 1.